## Ruth Merino: “Forinvest condensarà en una sola jornada l’essència de la gran edició que s’havia preparat enguany”

*** La consellera d’Hisenda anuncia la decisió de recuperar part dels continguts del certamen, que no ha pogut celebrar-se en el seu format habitual en ser cancel·lat per l’alerta meteorològica
* Merino destaca l’agilitat del comité “perquè no quede en va ni el treball ni la il·lusió” que s’havien depositat en l’edició d’enguany**

La consellera d’Hisenda i Economia, Ruth Merino, ha anunciat este dijous la decisió del comité de l’esdeveniment empresarial i econòmic Forinvest d’organitzar una jornada en format de congrés el pròxim dia 12 de març, després que l’alerta meteorològica obligara a cancel·lar la celebració al llarg de tres jornades de l’edició prevista per a enguany.

“Una vegada més, els responsables del certamen han demostrat la seua capacitat d’adaptar-se a les circumstàncies i, en un temps rècord, han sabut condensar en una sola jornada tota l’essència de la gran edició que s’havia preparat. L’intens treball d’estos mesos no podia ser en va, i tampoc la il·lusió que hi havia per la celebració d’este esdeveniment, per la qual cosa estic segura que la resposta a esta jornada serà molt satisfactòria”, ha assenyalat la consellera d’Hisenda i presidenta de Forinvest.

En opinió de directora del fòrum, María José Puigcerver, esta edició “especial, molt més compacta i en format *boutique*”, consistirà en “una selecció molt cuidada dels fòrums que tradicionalment s’inclouen en el programa de Forinvest, amb ponents també del prestigi que es mereix un esdeveniment com este”.

L’organització, tal com assenyala Puigcerver, “està treballant intensament en estos moments per tancar el millor programa possible per a dimecres que ve. El que és clar és que, després d’haver de suspendre la cita d’esta setmana, si caiem ens alcem i teníem clar que este 2025 no ens podíem quedar sense Forinvest”.

Segons ha informat Fira València, recinte en el qual se celebra este certamen financer de referència, l’esdeveniment es reprendrà el pròxim dia 12 en format de congrés de dia que conclourà amb La Nit de les Finances i l’entrega dels XVIII Premis Forinvest.

**Programació**

El programa complet es donarà a conéixer en els pròxims dies, però l’organització de Forinvest ha avançat que inclourà continguts de tots els fòrums habituals.

Està confirmada la participació, com una de les ponents de referència, de la presidenta de l’Associació Espanyola de la Banca (AEB), Alejandra Kindelán, i del director i productor de cine Miguel Ángel Tobías, que serà l’encarregat de tancar el programa de conferències amb la seua xarrada entorn de ‘Lideratge, economia i dignitat’.

També se celebrarà un *hackaton* interuniversitari impulsat per la Fundació Mapfre al voltant del benestar financer entre 20-30 anys i es recuperaran continguts previstos en el Fòrum Audiovisiual Incom, el Fòrum de l’Assegurança -que organitzarà la seua tradicional xarrada de CEO- o el nou Fòrum de l’Esport.

La jornada finalitzarà a última hora de la vesprada amb la gala de La Nit de les Finances, que reunix cada any mig miler de personalitats del món financer, empresarial i institucional, en un espai per a fer contactes i establir sinergies, i que inclourà l’entrega de guardons dels XVIII Premis Forinvest.

Fecha: 06/03/2025